**Cuvinte sfinte**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De-ar fi să plec, să nu mai știi nimic

Din tot ce fac și simt ori ce culoare

Au nopțile ascunse-n depărtare

În așteptarea unui venetic,

Ce-ai spune-atunci? În ochi, de m-ai privi,

Ce gânduri ți s-ar transforma în șoapte

Menite să amâne lunga-mi noapte

În care voi apune într-o zi?

- Să îți amân plecarea, n-aș putea,

Dar te-aș privi și mâna aș întinde-o

Spre mâna ta, pe care aș cuprinde-o

Așa cum ai făcut și tu cândva.

Voi strânge-o tare, da, iubitul meu,

Și-ți voi șopti aceleași vechi cuvinte

Pe care ți le-am spus, cuvinte sfinte

Ce se vor încheia cu: “Merg și eu!”